钦定古今图书集成/理学汇编/文学典/第060卷 > 张为
## 钦定古今图书集成/理学汇编/文学典/第060卷 > 张为

按：《全唐诗话》为唐末江南诗人，与周朴齐名，如“到处
即闭户，逢君方展眉”，最有诗称　杜光庭载毛仙翁
事，名干，字鸿渐。元和间，刘禹钖、李绅、白乐天辈皆赠
诗，至大中戊寅，五十馀年矣。是岁张为薄游长沙，不
汲汲随计获女奴于岳麓下，惑之，岁馀成羸疾。仙翁
一见曰：“子妖气邪？光浃遍肌骨，苟不相值，殒于旦夕
也。”以一粒授为于香炉焚之，郁烈之气闻百步，魅妾
一号而毙，乃木偶人也。又吞以丹砂如黍者三，疾遂
瘳。为作诗别之曰：“羸形感神药，削骨生丰肌。兰炷飘
灵烟，妖怪立诛夷。重睹日月光，何报父母慈。黄河浊
衮衮，别泪流澌澌。黄河清有时，别泪无收期。”为后入
钓台山，访道而去。